Philipp Nawrath

**Philipp Nawrath** (født 1993) er en tysk skiskytter som representerer klubben SK Nesselwang. Han kom på andreplass i IBU-cupen 2020/21, og fikk sølv på miksstafetten under EM i skiskyting 2021. 

## Idrettskarriere
### Sesongen 2013/14
Nawrath deltok i Junior-VM i skiskyting 2014, og fikk der gull på stafetten i juniorklassen, sammen med Roman Rees, Alexander Ketzer og Matthias Dorfer. Individuelt kom han på sjuendeplass på sprinten og 19.-plass på den påfølgende jaktstarten, og han kom på niendeplass på normaldistanse. 

### Sesongen 2014/15
Han deltok i Tysk mesterskap i skiskyting 2014 i september 2014, og kom der på niendeplass på 15 km langrenn, og han deltok på BSVs tredjelag som kom på fjerdeplass på langrennsstafetten. På skiskytingsprinten kom han på 27.-plass, og han gikk seg opp til 23.-plass på jaktstarten. Han debuterte i IBU-cupen denne sesongen, som er nivået under verdenscupen i skiskyting. Der fikk han en 13.-plass som beste enkeltplassering, og han endte på 36.-plass totalt med 141 poeng.

### Sesongen 2015/16
Under Tysk mesterskap i skiskyting 2015 i september 2015 kom BSV 4 på sjetteplass på stafetten, med Nawrath på laget. Individuelt kom han på 22.-plass på sprinten, 26.-plass på jaktstarten og 18.-plass på fellesstarten. Han deltok ikke i IBU-cupen denne sesongen.

### Sesongen 2016/17
Han deltok i Tysk mesterskap i skiskyting 2016 i september, og BSV kom der på femteplass på stafetten. Han kom på 21.-plass sammenlagt (*Pokalwertung*). Under EM i skiskyting 2017 fikk han to topp 10-plasseringer, med sjuendeplass på sprinten og tiendeplass på jaktstarten. På normaldistansen kom han på 28.-plass, og han deltok på Tysklands stafettlag som kom på sjetteplass på miksstafetten.

Nawrath fikk sin første pallplass i IBU-cupen den 17. desember 2016, da han kom på tredjeplass i sprinten i Obertilliach, bak Henrik L'Abée-Lund og Vetle Sjåstad Christiansen. Han endte på 19.-plass totalt i IBU-cupen 2016/17 med 264 poeng. Han debuterte i verdenscupen 10. mars 2017 i Kontiolax, med en 34.-plass, og fikk dermed også sine første verdenscuppoeng.

### Sesongen 2017/18
Tysk mesterskap i skiskyting 2017 ble som vanlig arrangert på rulleski i september. Han gikk dette året på BSVs andrelag, som kom på femteplass på stafetten. På fellesstarten kom han på 17.-plass. Under EM i skiskyting 2018 kom han på 17.-plass på sprinten, 24.-plass på jaktstarten og 73.-plass på normaldistansen.

Han fikk sin første topp 10-plassering under Verdenscupen i skiskyting 2017/18, da han kom på delt niendeplass på sprinten i Hochfilzen. Han endte på 60.-plass med 44 poeng i verdenscupen denne sesongen, og han kom på 18.-plass totalt i IBU-cupen 2017/18. 

### Sesongen 2018/19
Nawrath kom på sjetteplass i langrennsløpet, åttendeplass på skiskyttersprinten og niendeplass på fellesstarten under Tysk mesterskap i skiskyting 2018. På stafetten kom han på fjerdeplass sammen med BSV 2. 

Den 2. desember 2018 vant han sitt første IBU-cuprenn, da han vant jaktstarten i Idre. Han endte på 30.-plass i IBU-cupen 2018/19, og han kom på 33.-plass i Verdenscupen i skiskyting 2018/19. Under VM i skiskyting 2019 kom han på 12.-plass på sprinten, 21.-plass på jaktstarten og 15.-plass på fellesstarten.

### Sesongen 2019/20
I september 2019 vant han langrennsløpet under Tysk mesterskap i skiskyting 2019, og han fikk sølv på skiskytingstafetten. Han kom på åttendeplass på sprinten og sjuendeplass på jaktstarten. 

Han vant to av rennene i IBU-cupen 2019/20, og endte på 16.-plass sammenlagt. I Verdenscupen i skiskyting 2019/20 fikk han til sammen 131 poeng, og endte på 38.-plass sammenlagt. Han kom på 47.-plass på normalstarten under VM i skiskyting 2020.

### Sesongen 2020/21
Nawrath kom på andreplass sammenlagt i IBU-cupen 2020/21, bak Filip Fjeld Andersen. I Verdenscupen i skiskyting 2020/21 endte han på 67.-plass. 

Under EM i skiskyting 2021 fikk Tyskland sølv på miksstafetten, der Nawrath gikk sammen med Vanessa Voigt, Marion Deigentesch og Dominic Schmuck. Individuelt kom han på 38.-plass på sprinten, 32.-plass på jaktstarten og 11.-plass på normaldistansen. 

## Referanser


## Eksterne lenker
*